კონრად ადენაუერი

კონრად ჰერმან იოზეფ ადენაუერი (გერმ. Konrad Hermann Joseph Adenauer; დ. 5 ღურთუთა, 1876 — ღ. 19 პირელი, 1967) — გერმანალი პოლიტიკოსი დო სახენწჷფო მოღალე, გერმანიაშ ფედერაციული რესპუბლიკაშ მაართა კანცლერი 1949-1963 წანეფს. ადენაუერი რდჷ გერმანიაშ ქირსიან-დემოკრატიული რსხუშ (გქდრ) მაართა ლიდერი. ადენაუერიშ მართუალაშ ბორჯის ჸათე პარტიაქ გინირთჷ დომინანტური დო უნძალიერაში პარტიათ გერმანიას.

გქდპ-შ დორსხუაფაშახ, ადენაუერი რდჷ ცენტრისტული პარტიაშ ართ-ართი შანულამი წჷმმარინაფალი. ვაიმარიშ რესპუბლიკაშ ბორჯის, მოღალენდჷ ნოღა კელნიშ მერო დო პრუსიაშ სახენწჷფო სხუნუშ დუდმახვენჯო. კანცლერიშ პოსტის გერინაშ პერიოდის, ოცადუდჷ გფრ-შ ეკონომიკური დო პოლიტიკური ჸოფირალაშ გაუჯგუშებას. ადენაუერიშ ლიდერობათ, გფრ-ქ გინირთჷ ევროპაშ ართ-ართი წჷმოძინელი ეკონომიკათ. მაჟირა მოსოფელიშ ლჷმათ მოჯალაგერი ქიანაქ, მიოჭირინუ შანულამი სტაბილურობას დო ფინანსური წჷმოძინას.

გალენური პოლიტიკას, ადენაუერქ გაახალჷ ურთიართა ააშ-წკჷმა, საფრანგეთიწკჷმა დო ბრიტანეთიწკჷმა. რდჷ ანტი-კომუნისტი დო ობაზარე ეკონომიკას გერსხილი ლიბერალური დემოკრატიაშ პროპონენტი. ადენაუერქ მიშეღჷ კაბეტი თია გფრ-შ აკოანჯარაფილი ნძალეფიშ (ბუნდესვერი) გოჭყაფაშა დო ფედერალური ოთოლორე ნინალაშ (BND) დორსხუაფაშა. ადენაუერი დიპლომატიურო ვაჩინებულენდჷ გდრ-ს დო ოდერი-ნისაშ ღოზის, ნამუქჷთ იფორმირჷ მუჭოთ ოფიციალური სანძღოქ გერმანიაშ დო პოლონეთიშ შქას, მაჟირა მოსოფელიშ ლჷმაშ უკულ. ადენაუერიშ მართუალაშ ბორჯის, გფრ-ქ ქაკათჷ ნატო-შ ოურდუმე ალიანსის. მუჭოთ ევროპული ინტეგრაციაშ მოხუჯექ, ადენაუერქ ხე მაჭარჷ რომიშ ხეკულუას, 1957 წანას. კონრად ადენაუერი მერჩქინელი რე ევროპაშ რსხუშ ართ-ართი დუმარსხუაფალო.

რესურსეფი ინტერნეტის
 ენციკლოპედიეფი ბრიტანიკა

ქოძირით თაშნეშე
 გერმანიაშ კანცლერეფიშ ერკებული

კატეგორია:დუნაბადი 1876
კატეგორია:ნაღურა 1967
კატეგორია:გერმანალეფი
კატეგორია:გერმანალი პოლიტიკოსეფი
კატეგორია:გერმანიაშ კანცლერეფი
კატეგორია:გერმანიაშ გალენური საქვარეფიშ მინისტრეფი